ПРОЕКТ 

на Наредба за условията и реда за записване, отписване и преместване на деца в общинските детски градини на територията на община Черноочене
Мотиви към настоящия проект:

1. Причини, които налагат приемането:

Досега не е приета наредба, която да регламентира условията и реда за записване, отписване и преместване на деца в общинските детски градини на територията на община Черноочене. Същевременно Народното събрание на Република България прие Закон за предучилищното и училищното образование (обнародван в ДВ, бр. 79 от 13.10.2015 г.). В член 59, ал. 1 от този закон, както и в чл. 7, ал. 1 от Наредба № 5 от 03.06.2016 г. за предучилищното образование, приета от Министерство  на образованието и науката въз основа на посочения закон, които влизат в сила на 1 август 2016 г., е предвидено, че условията и реда за записване, отписване и преместване на деца в общинските детски градини се определят с наредба на общинския съвет. Посоченият регламент изисква Общински съвет – Черноочене, да приеме наредба, с която да определи условията и реда за записване, отписване и преместване на деца в общинските детски градини на територията на община Черноочене. 

Този проект е в съответствие със Закона за предучилищното и училищното образование и Наредба №5 за предучилищното образование и не противоречи на нормативни актове от по-висша степен от законодателството на Република България.
2. Цели, които се поставят:

Определяне на еднакви условия и ред за записване, отписване и преместване на деца в общинските детски градини в община Черноочене, съобразени с нормативните актове от по-висша степен.

3. Финансови и други средства, необходими за прилагането на новата уредба:

Няма необходимост от финансови и други средства за прилагането на новата уредба.

4. Очаквани резултати от прилагането, включително финансовите, ако има такива:

Осъществяване на добра организация и практика при записване, отписване и преместване на деца в общинските детски градини в община Черноочене и по-пълно обхващане на децата в задължителна предучилищна подготовка на територията на община Черноочене.

Във връзка с чл 26, ал.2 от Закона за нормативните актове, отразяващ задължението за публикуване на Проекта за приемане на нормативен акт, с цел информиране на населението  и прозрачност в действията  на институциите,  в 14-дневен срок от публикуване  на настоящото на интернет страницата на общината се приемат  предложения и становища относно така изготвения проект  на Наредба за условията и реда за записване, отписване и преместване на деца в общинските детски градини на територията на община Черноочене:
НАРЕДБА

ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И ПРЕМЕСТВАНЕ НА ДЕЦА В ОБЩИНСКИТЕ ДЕТСКИ ГРАДИНИ НА ТЕРИТОРИЯТА НА ОБЩИНА ЧЕРНООЧЕНЕ
Глава първа

ОБЩИ ПОЛОЖЕНИЯ

Чл. 1. С тази наредба се определят условията и реда за записване, отписване и преместване на деца в общинските детски градини на територията на община Черноочене.

Чл. 2. Постъпването на децата в новосформиращите се първи групи в  общинските детски градини се осъществява по желание на родителите или настойниците на децата.

Глава втора
ЗАДЪЛЖИТЕЛЕН НАБОР ОТ ДОКУМЕНТИ ПРИ КАНДИДАТСТВАНЕ

Чл.3. Постъпване на деца в общинските детски градини се осъществява целогодишно. Преместване на деца от една детска градина в друга, може да се осъществява  през цялата учебна година при наличие на свободни места.

Чл.4. Кандидатстването става чрез подаване на писмено заявление по образец.

Чл.5. Писмените заявления за прием на деца в общинските детски градини се подават препоръчително от 1 април до 31 май на всяка календарна година, за да се формират групите в детските градини, но може да се подават и през цялата календарна година. 

Чл.6. В срока по чл. 5 е препоръчително да се подават и заявления за постъпване в общинска детска градина на деца при условията на чл. 57, ал. 2 от Закона за предучилищното и училищното образование(По преценка на родителя и/или при липса на яслена група в съответното населено място и при наличие на свободни места децата може да постъпят в детската градина и при навършени 2 години към началото на учебната година на постъпването), но може да се подават и през цялата календарна година.

Чл.7. Писмените заявления се подават от единия родител или настойник, с постоянен или настоящ адрес в община Черноочене или от пълномощник с изрично нотариално заверено пълномощно.
 Чл.8. Заявлението по образец съдържа данни за:

а) трите имена на заявителя, неговия адрес, телефонен номер и електронна поща (ако има такава) за връзка;

б) трите имена,  постоянен или настоящ адрес на родителите или настойниците, както и техни телефонни номера  и електронни пощи (ако имат такива) за връзка;

в) трите имена и ЕГН на детето;
Чл.9. Заедно със заявлението се представят и следните документи:

а) заверено копие от акт за раждане на детето;


б) изрично нотариално заверено пълномощно, когато заявлението се подава чрез пълномощник.

в) заверено от заявителя копие на акт за смърт на единия родител, в случай че другият е починал;

Чл.10. Приемът на документи се извършва от директора на детското заведение или от определено със заповед от него лице, което проверява документите, сверява данните и завежда подаденото заявление във входящия регистър с пореден номер.

Чл.11. В общинските детски градини  се приемат деца при общи условия по реда на подаване на заявленията .
Глава трета
ЗАПИСВАНЕ, ПРЕМЕСТВАНЕ И ОТПИСВАНЕ

Раздел І

ЗАПИСВАНЕ
Чл.12. В общинските детски градини  се приемат деца при общи условия по реда на подаване на заявленията .
Чл.13. При записване и постъпване на детето в детската градина родителите или настойниците представят:

а) здравно – профилактична карта на детето, попълнена от личния лекар;

б) еднократен отрицателен резултат от изследване за патогенни чревни бактерии и чревни паразити, извършено не по-рано от 15 дни преди постъпване на детето в детската градина/детската ясла;

в) изследвания на кръв и урина на детето, извършени в едномесечен срок преди постъпването му в детската градина;

г) изследване с отрицателна реакция по Васерман за единия от родителите, извършено в 6-месечен срок преди постъпване на детето в детска ясла; настойник не представя документ за такова изследване;

д) данни от личния лекар за имунизационния статус на детето, съгласно изискванията на Наредба № 15/2005 г. за имунизациите в Република България; деца, на които не са извършени задължителните имунизации за възрастта могат да се приемат в детските градини, когато са налице трайни противопоказания за имунизирането им и са освободени по реда на Наредба № 15 за имунизациите в РБ.

е) медицинска бележка за липсата на контакт на детето със заразно болен, издадена не по-късно от 3 дни преди постъпването му в детската  градина.
Чл.14. Записването на деца в детското заведение и при постъпване във всяка следваща възрастова група,  става при издължени от семейството данъци и такси по ЗМДТ,което се установява служебно. 
Чл.15. При постъпване на дете в детската градина, неговият родител или настойник подписва и подава декларация до директора на детската градина, че е запознат и е съгласен с правилника за вътрешния ред на съответната детска градина.

Раздел ІІ

ПРЕМЕСТВАНЕ
Чл.16. Преместване на дете от една общинска детска градина в друга детска градина може да се осъществи през цялата учебна година при наличие на свободно място и подадено писмено заявление от родителя или настойника.

Чл.17. Преместването на деца от подготвителна група се извършва с удостоверение за преместване при наличие на свободни места. За извършеното преместване писмено се информира  Общинска администрация Черноочене.

Чл.18. При напускане на дете от подготвителна група поради постъпването му в първи клас се издава удостоверение за задължително предучилищно образование, съгласно чл. 36 от Наредба № 5 от от 03.06.2016 г. за предучилищното образование.

Раздел ІІІ

ОТПИСВАНЕ
Чл.19. Децата от детските градини се отписват:

а) по желание на родителите или настойниците със заявление до директора, един месец по-рано от датата на отписване;

б) при постъпване в първи клас в училище;

Глава четвърта
ОРГАНИЗАЦИЯ НА РАБОТА

Чл.20. Всеки директор на детската  градина изработва правилник за дейността на детската градина или изменя и допълва съществуващия, като съобрази изискванията на настоящата наредба, и веднага го поставя на видно място в сградата на детската градина.

Чл.21. При намаляване броя на децата през учебната година до 12 в група,същата се слива с друга такава със заповед на директора на детската градина, с цел създаване на рационална организация за използване на финансов и човешки ресурс.

Чл.22. В рамките на една детска градина директорът определя начина на сливане на групите при необходимост.

Чл.23. Директорите на общинските детски градини в община Черноочене организират през летния период дежурни сборни групи при наличието най-малко на 16 деца, реално посещаващи  групата. В случай че децата, реално посещаващи дежурната група, в три последователни дни са под 16, същия месец се обявява за ваканционен със заповед на Кмета на общината по предложение на директора на детската градина. 

ДОПЪЛНИТЕЛНА РАЗПОРЕДБА

§ 1. С настоящата наредба се въвеждат изискванията на Закона за предучилищното и училищното образование и на Наредба № 5 от 03.06.2016 г. за предучилищното образование.
ЗАКЛЮЧИТЕЛНИ РАЗПОРЕДБИ

§ 2. Настоящата наредба се издава на основание чл. 59, ал. 1 от Закона за предучилищното и училищното образование и чл. 7, ал. 1 от Наредба № 5 от 03.06.2016 г. за предучилищното образование.

